ટાપુ પરના મારા રોકાણ દરમ્યાન સારવાર માટે હું એકદમ નિયમિતપણે હાજરી આપતો હતો. આમ કરવા માટે મારી પાસે બે કારણો હતાં. ડૉક્ટરોનું કહેવું હતું, કે સારવારના થોડા દિવસો પછી સંઘર્ષ સામે હારીને સારવાર છોડી દેવાનું વિચારતા દરદીઓ પર આની બહુ જ સારી અસર થતી હતી. અને ઊંડે-ઊંડે મને એક શંકા એ હતી, કે ભલે મારું દરદ આગળ વધી રહ્યું હતું, પરંતુ સારવારને કારણે જ કદાચ એની ઝડપ ઓછી થઈ ગઈ હતી. સારવારના કેટલાક તબક્કાઓમાંથી અમે પસાર થઈ ચૂક્યા હતા. શુદ્ધ ચૌલમોગરાના તેલના ઇંજેક્શનો, એ પછી કપૂર સાથેનું એનું મિશ્રણ અને છેલ્લે નવા ઈસ્ટર પણ હું લઈ ચૂક્યો હતો. ઈસ્ટરની આડઅસરો બહુ જ ઓછી હતી. અને હવે તો હું કોઈ પણ પ્રકારની દવા લેવા માટે તૈયાર થઈ ગયો હતો, અને નોંધવા લાયક હોય એવી કોઈ આડઅસર ભાગ્યે જ મારા પર દેખાતી હતી. ક્યારેક કલાકેક માટે ચક્કર આવી જાય એવું બનતું, પણ થોડા સમયમાં જ હું એમાંથી પણ બહાર આવી ગયો હતો.